Diari Oficial de la Generalitat Valenciana


Sumari del DOGV 8531, del 17-04-2019 (2019/3841)

Extracte de la Resolució de 10 d'abril de 2019, del president de l'Institut Valencià de Cultura, per la qual es convoca la concessió d'ajudes per a la realització de festivals de caràcter audiovisual i esdeveniments singulars/activitats cinematogràfiques per a l'any 2019.
--------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8531

Data del DOGV
:   17-04-2019

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2019/3841


Data del document
:   10-04-2019

Organisme emissor
:   Institut Valencià de Cultura

Tipus de document
:   Extracte

Anàlisi jurídica

 Descriptors 

:   * ajuda pública

Extracte de la Resolució de 10 d'abril de 2019, del president de l'Institut Valencià de Cultura, per la qual es convoca la concessió d'ajudes per a la realització de festivals de caràcter audiovisual i esdeveniments singulars/activitats cinematogràfiques per a l'any 2019. [2019/3841]  
BDNS (identif.): 449624.  
De conformitat amb el que es preveu en els articles 17.3.b i 20.8.a de la Llei 38/2003, de 17 de novembre, general de subvencions, es publica l'extracte de la convocatòria el text complet de la qual es puga consultar en la base de dades nacional de subvencions:  
http://www.pap.minhap.gob.es/bdnstrans  
  
Primer. Persones beneficiàries  
Podran obtindre la condició de beneficiari d'aquestes ajudes, d'acord amb el que s'estableix en l'article 2, punts 2.1 i 2.3.3 de l'Ordre de bases reguladores, les corporacions, els locals, els organismes dependents d'aquestes pertanyents al sector públic i les entitats sense ànim de lucre amb personalitat jurídica, dins de l'àmbit competencial de la Generalitat, que organitzen i duguen a terme festivals i activitats cinematogràfiques o esdeveniments singulars de caràcter audiovisual dels previstos en la resolució de la convocatòria.  
Les associacions, segons corresponga, hauran d'estar inscrites en el Registre Autonòmic d'Associacions de la Comunitat Valenciana o haver dipositat els seus estatuts en el Depòsit dels Estatuts de les Organitzacions sindicals i Empresarials de la Comunitat Valenciana.  
  
Segon. Objecte  
La concessió de subvencions per a fomentar la realització de festivals de caràcter audiovisual en els municipis de la Comunitat Valenciana i els esdeveniments singulars i activitats cinematogràfiques organitzades per cineclubs i associacions de professionals que se celebren dins de l'àmbit competencial de la Generalitat entre l'1 de gener i el 30 de novembre de 2019, ambdós inclosos.  
  
Tercer. Bases reguladores  
Ordre 33/2016, de 18 de juliol, de la Conselleria d'Educació, Investigació, Cultura i Esport de la Generalitat, per la qual s'estableixen les bases reguladores per a la concessió de subvencions públiques en règim de concurrència competitiva de les diferents matèries culturals integrades en CulturArts Generalitat (DOGV 7832, 20.07.2016).  
  
Quart. Import  
Import global màxim de 175.000 ?, distribuïts de la manera següent:  
  
- Festivals: 110.000 euros, per a un màxim de 35 ajudes.  
Tres de les ajudes, almenys, seran per a projectes de festivals audiovisuals que se celebren a Alacant i dos, com a mínim, per als que se celebren a Castelló, sempre que aquests projectes obtinguen un mínim de 25 punts, segons el que s'estableix en l'article 3, punt 5.5.8.7. de l'Ordre de bases reguladores.  
- Esdeveniments organitzats per associacions professionals: 40.000 euros, per a un màxim de 9 ajudes.  
- Esdeveniments organitzats per cineclubs: 25. 000 euros, per a un màxim de 6 ajudes.  
En cap cas l'import de qualsevol de les ajudes serà superior a 6.000 ?, ni al 50 % del pressupost del festival o activitat, de conformitat amb el que s'estableix en l'article 9, punt 9.2.3, de l'Ordre de bases reguladores per a la realització de festivals i esdeveniments singulars de caràcter audiovisual.  
  
Cinqué. Termini de presentació de sol·licituds  
El termini de presentació de sol·licituds serà de 20 dies hàbils comptadors des de l'endemà de la publicació d'aquesta convocatòria en el Diari Oficial de la Generalitat Valenciana.  
  
Sisè. Documentació  
Les sol·licituds hauran de dirigir-se a la seu de l'Institut Valencià de Cultura, en la plaça de Viriat, s/n, de València, i es presentaran, d'acord amb el que s'estableix en l'article 14.2 de la Llei 39/2015, d'1 d'octubre, del procediment administratiu comú de les administracions públiques, a través del Registre Electrònic de l'Institut Valencià de Cultura per via telemàtica, mitjançant l'aplicació accessible des de la següent URL: http://ivc.gva.es/, per a la qual cosa l'entitat o el seu representant haurà de disposar de qualsevol dels certificats o signatures electròniques que admet aquesta aplicació.  
Les sol·licituds hauran d'emplenar-se necessàriament de conformitat amb el model de sol·licitud que s'adjunta com a annex I a aquesta convocatòria, i s'acompanyarà dels documents o certificats a què fa referència el model de sol·licitud.  
En tot cas s'haurà d'acompanyar de la documentació següent:  
a) La proposta artística del festival, de l'esdeveniment o activitat de què es tracte degudament documentada, amb el programa d'activitats detallat i el pressupost previst degudament desglossat.  
b) Una memòria de les activitats de caràcter audiovisual realitzades per l'entitat sol·licitant durant l'any 2018, llevat que es tracte d'entitats beneficiàries d'aquestes mateixes ajudes convocades en 2018.  
Es farà constar el nombre d'edicions del festival o, si escau, del mateix tipus d'esdeveniment o activitat realitzades fins hui; llevat que se sol·licite ajuda per a la primera edició.  
c) Les associacions de professionals hauran d'acreditar haver dipositat els seus estatuts en el Depòsit dels Estatuts de les Organitzacions sindicals i Empresarials de la Comunitat Valenciana i aportar la relació actualitzada de membres de la junta directiva de l'entitat.  
La resta d'entitats sense ànim de lucre hauran d'acreditar, igualment, l'absència de l'ànim de lucre mitjançant declaració responsable i l'aportació d'una còpia dels estatuts de l'entitat on conste aquest extrem.  
  
d) Documents que acrediten els mèrits objecte de baremació degudament diferenciats de la resta. En el cas que s'incloguen en la proposta artística s'hauran de preveure, a més, en un apartat propi.  
  
  
València, 10 d'abril de 2019.- El president de l'Institut Valencià de Cultura: Vicent Marzà Ibáñez.